Diari Oficial de la Generalitat Valenciana


Sumari del DOGV 5730, del 28-03-2008 (2008/3613)

RESOLUCIÓ de 29 de gener de 2008, del conseller de Medi Ambient, Aigua, Urbanisme i Habitatge, relativa a la modificació puntual núm. 11 del Pla general de Vinaròs.
--------------------------------------------------------------------------------------------------------------------------------------------------------------------

### Dades del document

Número de DOGV
:   5730

Data del DOGV
:   28-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3613


Data del document
:   29-02-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Vinaròs
    * pla d'urbanisme

RESOLUCIÓ de 29 de gener de 2008, del conseller de Medi Ambient, Aigua, Urbanisme i Habitatge, relativa a la modificació puntual núm. 11 del Pla general de Vinaròs. [2008/3613]  
Vist l'expedient relatiu a la modificació puntual núm. 11 del Pla general de Vinaròs, i de conformitat amb els següents,  
Antecedents de fet  
Primer. L'Ajuntament de Vinaròs va acordar el 29 d'agost de 2006 exposar al públic la modificació, la qual cosa es va dur a terme mitjançant anuncis publicats en un periòdic i en el Diari Oficial de la Comunitat Valenciana de 3 de novembre de 2006. Transcorregut el període d'informació al públic, durant el qual s'hi va formular una al·legació, el Ple va aprovar provisionalment la modificació en sessió de 13 de febrer 2007.  
Segon. El projecte consta de memòria i plànols.   
Tercer. L'objecte de la modificació puntual núm. 11 del Pla general de Vinarós és canviar l'ordenació prèviament establida en el Pla parcial que va desenvolupar el sector de sòl urbanitzable residencial SU R-17 de Vinaròs, això com a conseqüència d'haver d'executar la Sentència del Tribunal Superior de Justícia de la Comunitat Valenciana de 10 de maig de 2005, la qual va establir que determinats terrenys de l'esmentat sector havien de quedar classificats com a sòl urbà. D'aquesta manera, amb la modificació es classifiquen com a sòl urbà les parcel·les que donen a l'avinguda de Tarragona i a l'avinguda 29 de setembre, propietat de Teresa Boix.  
Amb la modificació, d'una banda es redelimita el sector SU R-17 i es modifica l'ordenació detallada fixada en el Pla parcial, i d'altra les parcel·les que es classifiquen com a sòl urbà s'inclouen en una unitat d'execució.  
El sector de sòl urbanitzable redelimitat és de 97.353 m². L'aprofitament tipus és d'1 m²sostre/m²sòl, amb una previsió de 712 habitatges. Les zones verdes són 12.559,41 m², els equipaments són 16.633,91 m² i la reserva viària i aparcaments són 32.466,73 m². L'edificabilitat residencial és de 82.563,63 m²sostre i la terciària de 9.764,29 m²sostre.  
Quant a la unitat d'execució (denominada residencial 21) la seua superfície és de 5.580,10 m², dels quals 2.348 m² són de vials, 235,74 m² de zones verdes i 2.996,17 m² de la parcel·la edificable. El text edificable és de 17.023 m²sostre, i està previst un nombre màxim d'habitatges de 167.  
La modificació suposa un menut canvi de qualificació de zones verdes.  
Quart. El 15 de maig de 2007 es va sol·licitar de la Confederació Hidrogràfica del Xúquer que emetera informe, això en relació amb la possible afecció de la modificació sobre la zona de servitud del riu Servol. L'informe no ha sigut emés.  
Cinqué. La Comissió Territorial d'Urbanisme de Castelló, en sessió de 6 de novembre de 2007, va acordar emetre informe favorable a la modificació puntual núm. 11 del Pla general de Vinaròs, i elevar proposta d'aprovació definitiva al conseller de Medi Ambient, Aigua, Urbanisme i Habitatge, amb un informe previ del Consell Jurídic Consultiu de la Comunitat Valenciana.  
Mitjançant resolució del conseller de Medi Ambient, Aigua, Urbanisme i Habitatge de 30 de novembre de 2007 es va sol·licitar dictamen al Consell Jurídic Consultiu, el qual, en sessió de 17 de gener de 2008, va dictaminar:  
"Que el Projecte de modificació puntual núm. 11 del Pla general d'ordenació urbana de Vinaròs (Castelló) és concorde a la legalitat urbanística, i s'emet informe favorable a l'esmentada modificació."  
Fonaments de dret  
Primer. Aquesta modificació puntual del Pla general de Vinaròs s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa li és ja aplicable la nova llei.  
Segon. La tramitació d'aquesta modificació puntual del Pla general de planejament de Vinaròs ha sigut correcta, de conformitat amb el que estableix l'article 94.1 i 64 de la LUV. La documentació està completa, en compliment del que disposen l'article 64 i concordants de la LUV.  
Tercer. L'article 36.3 de la LUV estableix que "la competència per a l'aprovació definitiva de l'ordenació estructural correspon a la Generalitat". D'altra banda, l'article 37.2 de la LUV disposa que "les decisions sobre l'ordenació detallada corresponen al municipi", i després afegeix que "la competència per a l'aprovació definitiva dels plans que només facen referència a l'ordenació detallada correspon a l'Ajuntament". L'article 37 de la LUV ha sigut desplegat per l'article 121 del Reglament d'ordenació i gestió urbanística i territorial, aprovat pel Decret 67/2006, de 19 de maig (d'ara endavant ROGTU), que, després d'assenyalar en l'apartat segon que "l'ordenació detallada pot ser establida, en sòl urbà, pels plans generals o per plans de reforma interior o estudis de detall, i en urbanitzable, mitjançant pla parcial", afig en l'apartat tercer que "és competència municipal l'aprovació i la modificació de l'ordenació detallada".  
En el cas que ens ocupa l'aprovació definitiva correspon a la conselleria, ja que, com a conseqüència de la necessitat executar una sentència, han de ser classificades com a sòl urbà determinades parcel·les que abans estaven classificades com a sòl urbanitzable, la qual cosa afecta una determinació de l'ordenació estructural.  
Quart. La modificació que s'examina és la conseqüència de la necessitat executar la sentència del Tribunal Superior de Justícia de la Comunitat Valenciana, de 10 de maig de 2005, que va establir que determinats terrenys de l'esmentat sector havien de quedar classificats com a sòl urbà.  
L'article 118 de la Constitució estableix que "és obligatori complir les sentències i la resta de resolucions fermes dels jutges i tribunals, i també prestar la col·laboració requerida per aquests en el curs del procés i en l'execució d'allò que es resol". Al seu torn, l'article 17.2 de la Llei orgànica del poder judicial (Llei orgànica 6/1985, d'1 de juliol) estableix que "les administracions públiques... respectaran i, si és el cas, compliran les sentències i la resta de resolucions judicials que hagen adquirit fermesa o siguen executables d'acord amb les lleis". Finalment, l'article 104.1 de la Llei de la jurisdicció contenciosa administrativa de 13 de juliol de 1998 (d'ara endavant LJCA) indica que l'execució de la sentència per l'administració exigeix que aquesta "la duga a terme i practique el que exigisca el compliment de les declaracions contingudes en la decisió".  
La modificació que s'examina suposa un compliment adequat de la sentència, de manera que es du a terme i, a més, es modifica en el que és necessari l'ordenació del Pla parcial perquè, després de l'exclusió de les parcel·les que han de ser classificades com a urbanes, l'ordenació continue complint les determinacions legals exigibles.  
Cinqué. La nova ordenació suposa menudes alteracions en l'anterior qualificació de les zones verdes. Per tant, d'acord amb el que estableix l'article 94.4 de la LUV, l'aprovació definitiva "requerirà un informe previ favorable del Consell Jurídic Consultiu de la Comunitat Valenciana".  
El Consell Jurídic Consultiu de la Comunitat Valenciana ha emés dictamen favorable per a aquest Projecte de modificació puntual mitjançant dictamen de 17 de gener de 2008.  
La nova ordenació, en relació a les zones verdes, satisfà igualment les exigències de racionalitat i millor satisfacció de l'interés públic, sense que existisca obstacle a l'aprovació definitiva.  
Sisé. Com ja s'ha exposat en els antecedents, el 15 de maig de 2007 es va sol·licitar informe de la Confederació Hidrogràfica del Xúquer, el qual no ha sigut emés.  
Quant a la zona de servitud, la modificació es limita a introduir únicament els canvis derivats de la necessitat complir la sentència del Tribunal Superior de Justícia, quant a la classificació de determinades parcel·les com a sòl urbà. Així les coses, la falta d'emissió de l'informe no pot impedir l'aprovació de la modificació.  
Durant el transcurs de la sessió de la Comissió Territorial d'Urbanisme, el vocal del Ministeri de Medi Ambient fa constar el seu vot en contra a l'aprovació d'aquest expedient, i aporta en aquell moment tant el text escrit del seu vot negatiu on discrepa, com una còpia de l'informe emés per la Confederació Hidrogràfica del Xúquer el 29 d'octubre de 2007 (no aportat abans en l'expedient). El secretari de la Comissió Territorial d'Urbanisme fa constar que els informes que se sol·liciten durant la tramitació d'un expedient han de remetre's dins de termini a l'òrgan que tramita l'aprovació definitiva, i és una actuació contrària als principis que han de regir les relacions entre les administracions públiques la pràctica de no remetre en termini l'informe i presentar-lo de forma inopinada en el transcurs de la sessió de l'òrgan col·legiat a què competeix l'aprovació definitiva de l'expedient.  
L'informe desfavorable de la Confederació es basa en el fet que no s'ha acreditat que es dispose de concessió administrativa en relació amb els cabals d'aigua amb què ha de proveir-se aquesta actuació. No obstant això, i com ja s'ha dit, l'objecte de la modificació consisteix en l'execució d'una sentència que obliga a classificar com a urbans determinats terrenys inclosos en un Pla parcial ja aprovat definitivament. Per tant, és clar que aquesta modificació no suposa un increment de recursos hídrics, per tant no és exigible l'informe de l'article 25.4 de la Llei d'aigües.  
En suma, la Comissió Territorial d'Urbanisme, amb el vot en contra del vocal del Ministeri de Medi Ambient, va emetre informe favorable a aquest expedient.  
Seté. La Comissió Territorial d'Urbanisme, a proposta de la directora general d'Ordenació del Territori, és l'òrgan competent per a resoldre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
Vistos els preceptes legals esmentats i la resta de general i pertinent aplicació, conforme a l'Acord de la Comissió Territorial d'Urbanisme de Castelló i al dictamen del Consell Jurídic Consultiu de la Comunitat Valenciana, resolc:  
Aprovar definitivament la modificació puntual núm. 11 del Pla general de Vinaròs.  
Contra aquesta resolució, que esgota la via administrativa, es podrà interposar recurs potestatiu de reposició davant del conseller de Medi Ambient, Aigua, Urbanisme i Habitatge, en el termini d'un mes comptador des de l'endemà de la notificació d'aquesta, d'acord amb el que estableixen els articles 116.1 i 117.1 de la Llei 4/1999, de modificació de la Llei 30/92, de 26 de novembre, de règim jurídic de les administracions públiques i del procediment administratiu comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga exercir qualsevol altre recurs que crega oportú.  
València, 29 de gener de 2008.- El conseller de Medi Ambient, Aigua, Urbanisme i Habitatge: José Ramón García Antón.